## Rješenje Agencije za zaštitu tržišnog natjecanja klasa: Up/I-030-02/99-01/86, Urbr. 580-02/99-11

### NN 46/2000 (3.5.2000.), Rješenje Agencije za zaštitu tržišnog natjecanja klasa: Up/I-030-02/99-01/86, Urbr. 580-02/99-11

# AGENCIJA ZA ZAŠTITU TRŽIŠNOG NATJECANJA

**1069**

Na temelju članka 36. Zakona o zaštiti tržišnog natjecanja (»Narodne
novine«, br. 48/95, 52/97 i 89/98), po prijavi koncentracije koju je podnio
poduzetnik British American Tobacco Plc., sa sjedištem u Londonu, Globe
House, 4 Temple Place (Ujedinjeno Kraljevstvo), zastupan po odvjetniku
Tomislavu Tusu iz Odvjetničkog društva Žurić i partneri iz Zagreba, Gundulićeva
63, temeljem ocjene Savjeta za zaštitu tržišnog natjecanja donesene u skladu
s ovlastima iz članka 30. stavak 2. točka 3. i stavak 3. Zakona o zaštiti
tržišnog natjecanja (»Narodne novine«, broj 48/95, 52/97 i 89/98), na 31.
sjednici, održanoj 19. listopada 1999., ravnateljica Agencije za zaštitu
tržišnog natjecanja donosi sljedeće

## RJEŠENJE

I. Ocjenjuje se kao dopuštena, u smislu odredaba Zakona o zaštiti tržišnog
natjecanja, koncentracija poduzetnika nastala stjecanjem većinskog udjela
i većinskog prava odlučivanja u poduzetniku Tvornici duhana Zadar d.d.,
sa sjedištem u Zadru, Gaženica 5, od strane poduzetnika British American
Tobacco Plc., sa sjedištem u Londonu, Globe House, 4 Temple Place (Ujedinjeno
Kraljevstvo).

II. Upisuje se u Upisnik o koncentracijama koncentracija poduzetnika
iz točke I. izreke ovog rješenja.

III. Obvezuju se poduzetnici British American Tobacco Plc. i Tvornica
duhana Zadar d.d. da Agenciji za zaštitu tržišnog natjecanja dostavljaju
obavijesti o namjeri:

a) svakog izravnog ili posrednog stjecanja udjela u poduzetnicima na
području Republike Hrvatske;

b) priključivanja, povezivanja, pripajanja i spajanja Tvornice duhana
Zadar d.d. ili poduzetnika u kojima ona ima prevladavajući utjecaj, s drugim
poduzetnicima u Republici Hrvatskoj;

c) da izravno ili putem povezanih društava, odnosno putem poduzetnika
u kojima poduzetnici British American Tobacco Plc. i/ili Tvornica duhana
Zadar d.d. imaju prevladavajući utjecaj, s drugim poduzetnicima u Republici
Hrvatskoj sklope neki od poduzetničkih ugovora, ugovora iz članaka 10.
i 11. Zakona o zaštiti tržišnog natjecanja ili neki drugi ugovor kojim
stječu prevladavajući utjecaj na odlučivanje i/ili vođenje poslova tih
poduzetnika.

Rok izvršenja: Najkasnije 30 dana prije namjeravanog stjecanja, odnosno
sklapanja ugovora.

IV. Obvezuje se poduzetnik Tvornica duhana Zadar d.d. da Agenciji za
zaštitu tržišnog natjecanja dostavlja na ocjenu sve ugovore o licenci i
ugovore o poslovnoj suradnji sklopljene s domaćim ili stranim poduzetnicima,
što uključuje obvezu Tvornice duhana Zadar d.d. da dostavi na ocjenu i
sve važeće dosad sklopljene ugovore o licenci i poslovnoj suradnji.

Rok izvršenja: Bez odgode, odnosno 30 dana po sklapanju ugovora.

V. Ovo je rješenje konačno u upravnom postupku.

VI. Ovo rješenje bit će objavljeno u »Narodnim novinama«.

Obrazloženje

I. Podnošenje prijave namjere provedbe koncentracije poduzetnika

Prijavu namjere provedbe koncentracije poduzetnika, u skladu s odredbom
članka 23. stavak 1. Zakona o zaštiti tržišnog natjecanja (»Narodne novine«,
br. 48/95, 52/97 i 89/98; u daljnjem tekstu: ZZTN), podnio je Agenciji
za zaštitu tržišnog natjecanja (u daljnjem tekstu: Agencija) poduzetnik
British American Tobacco Plc., sa sjedištem u Londonu, Globe House, 4 Temple
Place (Ujedinjeno Kraljevstvo; dalje: BAT), zastupan po odvjetniku Tomislavu
Tusu iz Odvjetničkog društva Žurić i partneri iz Zagreba, Gundulićeva 63.

Prijava je dostavljena Agenciji 15. ožujka 1999., radi ocjene usklađenosti
koncentracije s odredbama ZZTN i upisa koncentracije u Upisnik o koncentracijama,
a odnosi se na namjeru stjecanja većinskog udjela i većinskog prava odlučivanja
u poduzetniku Tvornici duhana Zadar d.d., sa sjedištem u Zadru, Gaženica
5 (u daljnjem tekstu: TD Zadar), od strane poduzetnika BAT.

Podnositelj prijave dopunjavao je prijavu u nekoliko navrata. Posljednja
je dopuna izvršena 27. listopada 1999., na zahtjev Savjeta za zaštitu tržišnog
natjecanja, te su se tek tada stekli uvjeti za donošenje rješenja o ocjeni
prijavljene koncentracije u smislu odredaba članka 23. stavak 2. ZZTN.

II. Sudionici koncentracije poduzetnika:

1. British American Tobacco Plc., sa sjedištem u Londonu, (Ujedinjeno
Kraljevstvo):

a) Prema podacima u prijavi, osnovna je djelatnost poduzetnika BAT uzgoj
i prerada duhanskog lista, proizvodnja duhanskih proizvoda, trgovina duhanskim
proizvodima i marketing duhanskih proizvoda.

b) Poduzetnik BAT je društvo koncerna BAT-Rothmans. Prema veličini tržišnog
udjela u proizvodnji cigareta, taj je koncern drugi poduzetnik u svijetu.
Taj je tržišni udjel u 1997. godini iznosio 15,7 posto, a izuzme li se
kineski državni duhanski monopol, tržišni udjel tog koncerna iznosio je
22,9 posto.

BAT proizvodi preko 240 vrsta cigareta, koje prodaje na preko 180 tržišta.

Ukupni tržišni udjeli proizvođača cigareta na svjetskom tržištu, prikazani
su u sljedećoj tabeli:

```
_____________________________________________________________
                                                Udjel u
        1997. godina            Udjel u         ukupnoj
______________________________  ukupnoj         svjetskoj
                                svjetskoj       proizvodnji,
        Proizvođač              proizvodnji     bez Kine
                                    (%)            (%)
_____________________________________________________________
        Kineski državni monopol   31,4             0,0
_____________________________________________________________
        Philip Morris             18,7            27,2
_____________________________________________________________
        British American Tobacco  15,7            22,9
        (BAT)/Rothmans
_____________________________________________________________
        JR Reynolds/              10,8            15,8
        Japan Tobacco Industry
_____________________________________________________________
        Ostali proizvođači        23,4            34,1
_____________________________________________________________
        Ukupno                   100,0          100,00
_____________________________________________________________

```

c) Prema podacima u prijavi, poduzetnik BAT Industries ima ukupno 141.498
zaposlenih.

d) Ukupni godišnji promet BAT-a u 1998. godini., iznosio je 14.584.000.000
GBP, odnosno 170.443.208.000 kuna.

2. Tvornica duhana Zadar d.d., sa sjedištem u Zadru:

a) Prema podacima u prijavi, osnovna je djelatnost poduzetnika TD Zadar
proizvodnja duhanskih proizvoda i trgovina na veliko duhanskim proizvodima.

b) Prema podacima u prijavi, TD Zadar ima 75 zaposlenih.

c) TD Zadar u 1998. godini nije ostvario nikakav promet, s obzirom da
ne proizvodi od 1995. godine.

III. Pravni oblik koncentracije:

Koncentracija je nastala stjecanjem većinskog udjela i većinskog prava
glasa u TD Zadar od strane BAT-a.

IV. Pravni temelj koncentracije:

Stjecanje većinskog udjela i većinskog prava odlučivanja u TD Zadar
od strane BAT-a imalo je dvije faze:

a) U prvoj fazi BAT je stekao udjel u temeljnom kapitalu TD Zadar od
18,69 posto. Taj je udjel stekao otkupom 856 dionica od dioničara TD Zadar.

b) U drugoj fazi, 21. rujna 1999., temeljem Odluke o povećanju temeljnog
kapitala društva privatnim izdavanjem dionica u korist tvrtke British American
Tobacco (Investments) Limited (B.A.T.) sa sjedištem u Londonu, donesenoj
na Izvanrednoj glavnoj skupštini dioničara TD Zadar, održanoj 12. svibnja
1999., BAT stječe novih 14.500 dionica TD Zadar, čime njegov ukupni udjel
u temeljnom kapitalu tog poduzetnika iznosi 81,09 posto.

V. Vlasnička struktura TD Zadar

1. Prije dokapitalizacije 12. svibnja 1999.:

```
Stanje prema Knjizi dioničara na dan 3. svibnja 1999.

____________________________________________________________

Dioničar                Broj dionica    Udjel u temeljnom
                                           kapitalu
____________________________________________________________
Ivica Crljenko          1.694               36,98%
HFP                       957               20,90%
BAT                       856               18,69%
TD Rovinj                 568               12,40%
Croatia osiguranje        500               10,92%
Marica Erceg                5                0,11%
____________________________________________________________
Ukupno                  4.580              100,00%
____________________________________________________________

```

```
2. Nakon dokapitalizacije 12. svibnja 1999.:
_________________________________________________________________

        Stanje prema Knjizi dioničara na dan 1. listopada 1999.
_________________________________________________________________
        Dioničar        Broj dionica        Udjel u temeljnom
                                                 kapitalu
_________________________________________________________________
        BAT             15.472                  81,09%
        Ivica Crljenko  1.583                    8,29%
        TD Rovinj d.d.  1.018                    5,34%
        HFP             957                      5,02%
        Auctor          50                       0,26%
_________________________________________________________________
        Ukupno          19.080                  100,00%
_________________________________________________________________

```

VI. Mjerodavno tržište

1. Pri ocjeni ove koncentracije poduzetnika mjerodavno je tržište utvrđeno
na sljedeći način:

a) po predmetu (u proizvodnom smislu): proizvodnja i prodaja cigareta,

b) po području (u zemljopisnom smislu): područje Republike Hrvatske.

2. Proizvodnja cigareta u Republici Hrvatskoj

U Republici Hrvatskoj postoji razvijena domaća proizvodnja cigareta.
Tako na mjerodavnom tržištu djeluju sljedeći poduzetnici:

a) Tvornica duhana Zadar d.d., sa sjedištem u Zadru:

- proizvođač cigareta

- proizvodnja je obustavljena 1995. godine, te se od tada taj poduzetnik
nalazio u postupku sanacije.

b) Tvornica duhana Rovinj d.d., sa sjedištem u Rovinju (dalje: TD Rovinj);

- proizvođač cigareta

- nalazi se na čelu koncerna TD Rovinj u čijem se sastavu, osim TD Rovinj,
nalaze:

- drugi proizvođači cigareta (Tvornica duhana Zagreb d.d.),

- tri, od ukupno četiri, primarna prerađivača duhana (Rovita d.o.o.,
Duhanprodukt d.d. i Virdžnija d.d.),

- distribucija cigareta kroz:

- veleprodaju (Ronhill d.o.o.),

- maloprodaju na području Rijeke, dijela Istre i Primorja (Duhan d.d.,
Rijeka)

c) Tvornica duhana Zagreb d.d., sa sjedištem u Zagrebu (dalje: TD Zagreb):

- proizvođač cigareta

- počevši od 13. srpnja 1998., djeluje u sklopu koncerna TD Rovinj.

d) »Duhanka«, sa sjedištem u Trogiru (u sastavu poduzetnika »Dugi pogled«):

- proizvođač duhana za motanje s gotovim cigaretnim papirom i filterom
(tzv. »make your own«; »roll your own«).

3. Mjerodavno tržište dobro je strukturirano po kakvoći cigareta i prema
cjenovnim skupinama.

Cjenovne su skupine utvrđene prema odredbama Zakona o posebnom porezu
na duhanske prerađevine (»Narodne novine«, broj 67/99). Taj propis uređuje
visinu posebnog poreza (trošarine) na duhanske prerađevine, vezano uz odredbe
članka 28., u svezi s člankom 27. stavak 1. Zakona o duhanu (»Narodne novine«,
broj 69/99). Proizlazi da se cigarete prema kakvoći duhanske mješavine
i organoleptičkim svojstvima, prema tehničkoj izradi i opremljenosti cigarete,
te prema oznaci cigarete - ovisno o mjestu prvog stavljanja u promet pojedinog
robnog žiga cigarete, razvrstavaju u tri cjenovne skupine:

a) Skupina A (popularna skupina): cigarete s najmanje 60 posto nearomatičnih
duhana (tipa virginija sušenog toplim zrakom i berlej sušenog u hladu),
od čega najmanje jedna četvrtina nižih klasa ili na njima temeljnih surogata,
s filtrom ili bez njega, pakirane u mekom omotu i prvi puta stavljene u
promet u Republici Hrvatskoj. Trošarina iznosi 4,50 kuna po kutiji.

b) Skupina B (standardna skupina): cigarete s najmanje 60 posto nearmatičnih
duhana (tipa virginija sušenog toplim zrakom i berlej sušenog u hladu),
ili na njima temeljenih surogata, s filtrom ili bez njega, pakirane u tvrdom
omotu i prvi puta stavljene u promet u Republici Hrvatskoj. Trošarina iznosi
4,90 kuna po kutiji.

c) Skupina C (ekstra skupina): u tu se skupinu upisuju sve ostale vrste
cigareta, koje ne spadaju u skupinu A ili skupinu B, u stvari cigarete
koje sadrže najmanje 40 posto stranog duhana ili su proizvedene u hrvatskim
tvornicama, po stranoj licenci. Trošarina iznosi 8,10 kuna po kutiji.

Struktura tržišta po cjenovnim skupinama, odnosno prema broju robnih
žigova cigareta iz pojedine cjenovne skupine koje proizvode i prodaju hrvatski
proizvođači, sa stanjem nakon 1. srpnja 1999., odnosno nakon stupanja na
snagu zakona o posebnom porezu, prikazana je u sljedećoj tabeli:

```
_________________________________________________________________

Cjenovna skupina        Broj robnih žigova cigareta
(nakon 1. srpnja             (po proizvođačima)         Ukupno
      1999.)            TD Rovinj       TD Zagreb
_________________________________________________________________
    Skupina A                6              7           13
    Skupina B               10             10           20
    Skupina C                2              2            4
_________________________________________________________________

```

4. Uvoz cigareta u Republiku Hrvatsku:

Udjel uvoza cigareta u Republiku Hrvatsku u ukupnoj prodaji cigareta
na mjerodavnom tržištu, prema podacima Ministarstva financija, iznosio
je u 1997. godini samo 0,044 posto.

Provođenjem koncentracije poduzetnika TD Rovinj i TD Zagreb, krajem
1998. i u 1999. godini, uvoz cigareta je potpuno prestao.

5. Tržišni udjeli poduzetnika koji djeluju na mjerodavnom tržištu:

a) Prije provedbe koncentracije poduzetnika TD Zadar i BAT:

```
_______________________________________

    Poduzetnik     Tržišni udjel
_______________________________________
Koncern TD Rovinj       100%
    TDa Zadar             0%
    Ukupno              100%
_______________________________________
```

```
b) Nakon provedbe koncentracije poduzetnika TD Zadar i BAT:
_______________________________________

   Poduzetnik      Tržišni udjel
_______________________________________

Koncern TD Rovinj       100%
TD Zadar i BAT            0%
Ukupno                  100%
_______________________________________

```

6. Licencna proizvodnja cigareta koncerna BAT-Rothmans u Republici Hrvatskoj:

Prema podacima iz očitovanja mr. Ante Vlahovića, predsjednika Uprave
TD Rovinj, zaprimljenog u Agenciji 9. rujna 1999., pod nazivom »Hrvatsko
duhansko gospodarstvo na prekretnici« (Rovinj, 3. rujna 1999., stranica
2., posljednja alineja i 3.), kroz licencnu proizvodnju cigareta, odnosno
kroz sporazume o licencnoj proizvodnji i prodaji cigareta u Republici Hrvatskoj,
tržišni udjel ostvaren proizvodnjom i prodajom cigareta stranih robnih
žigova proizvedenih u Republici Hrvatskoj temeljem licence, iznosi ukupno
17 posto.

Na taj su način na hrvatskom tržištu cigareta, od 1994. godine, nazočni
i proizvodi koncerna BAT-Rothmans. Ta je nazočnost ostvarena kroz sporazume
o proizvodnji i prodaji cigareta tog koncerna u Republici Hrvatskoj, koje
je poduzetnik Rothmans sklopio s Tvornicom duhana Zagreb d.d. Taj poduzetnik,
od srpnja 1998. godine, djeluje u sklopu koncerna TD Rovinj. Riječ je o
proizvodnji cigareta robnih žigova Lord, Peter Stuyvesant, Dunhill i Pall
Mall.

Prema naprijed citiranom izvoru, tržišni udjel koncerna TD Rovinj na
mjerodavnom tržištu ostvaren prodajom cigareta iz licencnog programa koncerna
BAT-Rothmans, iznosi 5 posto.

Dakle, poduzetnik BAT je kroz svoje proizvode iz licencnog programa
nazočan na hrvatskom tržištu, ali na mjerodavnom tržištu nema nikakvog
tržišnog udjela, a nema ga ni koje drugo društvo koncerna BAT-Rothmans.
Tržišni udjel ostvaren od prodaje cigareta iz licencnog programa tog koncerna
u stvari je tržišni udjel koncerna TD Rovinj. Promet i prihod od prodaje
tih proizvoda ostvaruje TD Zagreb koja ima sklopljene licencne sporazume
o proizvodnji i prodaji proizvoda poduzetnika Rothmans, odnosno promet
i prihod ostvaruje koncern TD Rovinj, dok koncernu BAT-Rothmans, temeljem
sklopljenih sporazuma, pripada samo licencna naknada.

VII. Pravno i gospodarsko obrazloženje koncentracije

BAT, kao podnositelj prijave, ovu koncentraciju poduzetnika pravno i
gospodarski obrazlaže sljedećim razlozima:

1. Sa stanovišta razvoja slobodnog tržišnog natjecanja:

Provedbom ove koncentracije dolazi do ponovnog uvođenja i jačanja tržišnog
natjecanja na hrvatskom tržištu proizvodnje i prodaje cigareta, te prednosti
u pogledu politike cijena i kvalitete koje nudi takvo tržišno natjecanje.

2. Sa stanovišta strukture tržišta:

Uvođenje širokog asortimana cigareta, od prvoklasnih međunarodnih robnih
žigova iz portfelja BAT-a (Lucky Strike, Kent), preko novih cigareta u
srednjoj cjenovnoj skupini, do oživljavanja proizvodnje robnih žigova cigareta
iz portfelja TD Zadar (Dorset).

3. Sa stanovišta jačanja tržišne snage sudionika koncentracije:

Ponovnim pokretanjem proizvodnje u TD Zadar, opet se na mjerodavnom
tržištu pojavljuje poduzetnik koji je proizvodnju obustavio 1995. godine,
osnažen financijskim ulaganjem BAT-a, modernizacijom pogona i uvođenjem
novih tehnologija i standarda, koji će mu omogućiti učinkovito nadmetanje
s tržišnim takmacima.

4. Sa stanovišta interesa potrošača:

Uvođenje novog asortimana cigareta koji će obuhvatiti sve cjenovne skupine,
povećava potrošačima mogućnost izbora.

5. Sa stanovišta ciljeva i učinaka namjeravane koncentracije:

a) Izvoz na susjedna tržišta u regiji, što će Republici Hrvatskoj donijeti
novi priljev novca.

b) Provedbom ove koncentracije dolazi do mogućnosti nastupanja natjecanja
u cijenama i kvaliteti, koje može proizaći samo iz jakog i razvijenog tržišnog
natjecanja.

c) Pokretanje proizvodnje i modernizacija TD Zadar, uvođenje novih tehnologija
i standarda u proizvodnji, podmirivanje dugova tog poduzetnika i zapošljavanje,
pozitivno će utjecati na gospodarstvo Zadra i Županije zadarske, a imat
će pozitivan utjecaj i na hrvatsko gospodarstvo u cjelini, pogotovo za
duhansku granu. Tako će provedbom ove koncentracije nastupiti pogodnosti:

aa) Za proizvođače tj. za uzgajivače i primarne prerađivače duhana,
na način:

- što BAT u tom smislu pregovara s poduzetnikom Duhanom d.d., sa sjedištem
u Slatini, posljednjim neovisnim primarnim prerađivačem duhana izvan sustava
TD Rovinj, o otkupu značajnih količina duhana koji bi odmah bio plaćen
u cijelosti,

- što je BAT obećao da će Duhanu d.d. pomoći oko otkupa zaliha duhana
drugim članovima koncerna BAT-a,

- što je BAT ponudio Duhanu d.d. daljnju suradnju u pravcu opskrbe duhanom
BAT-a, odnosno TD Zadar,

- što bi ugovaranjem opskrbe BAT-a duhanom koji prerađuje Duhan d.d.,
taj primarni prerađivač mogao nastaviti proizvodnju, čime će se održati
sadašnja razina zaposlenosti,

- što će se otkupom duhana od poduzetnika Duhana d.d. omogućiti poljoprivrednim
gospodarstvima - uzgajivačima duhana da, kao kooperanti Duhana d.d., nastave
s uzgojem duhana, kojima BAT namjerava pomoći i stvaranjem pokusnih uzgojnih
polja i pokretanjem pokusne proizvodnje duhana.

bb) S obzirom da TD Zadar, odnosno BAT, nemaju vlastitu mrežu distribucije,
oni će skolopiti ugovore s postojećim distributerima, te će s njima dogovoriti
distribuciju i prodaju njihovih proizvoda na području cijele Republike
Hrvatske, putem veletrgovaca i maloprodaje, što će donijeti prednosti svim
tim poduzetnicima.

VIII. Ocjena dopuštenosti koncentracije poduzetnika BAT-a i TD Zadar

Savjet za zaštitu tržišnog natjecanja (dalje: Savjet), sukladno ovlastima
iz članka 30. stavka 2. točke 3. ZZTN, na 31. sjednici, održanoj 19. listopada
1999., pri ocjenjivanju prijavljene koncentracije poduzetnika nastale stjecanjem
većinskog udjela i većinskog prava odlučivanja u poduzetniku Tvornici duhana
Zadar od strane poduzetnika BAT-a, razmotrio je sve naprijed iznijete činjenice.

Na temelju iznijetih činjenica, primjenjujući sve kriterije iz članka
24. stavak 1. ZZTN, Savjet je prijavljenu koncentraciju poduzetnika ocijenio
dopuštenom u smislu odredaba Zakona o zaštiti tržišnog natjecanja, kao
što je to utvrđeno u točki I. izreke ovog rješenja.

Sukladno takvoj ocjeni, Savjet je dopustio njen upis u Upisnik o koncentracijama,
kao što je utvrđeno u točki II. izreke ovog rješenja.

Pri ocjeni koncentracije osobito je uzeto u obzir nekoliko činjenica.

Prije svega, radi se o vrlo koncentriranom tržištu na kojem su ranije
djelovala samo tri proizvođača cigareta: TV Rovinj, TD Zagreb i TD Zadar.
Koncentriranost je karakteristika svih tržišta proizvodnje i prodaje cigareta,
kako nacionalnih, tako regionalnih, panregionalnih i svjetskog tržišta
u cjelini.

Nadalje, koncentriranost se hrvatskog cigaretnog tržišta povećala nakon
što je TD Zadar, 1995. godine, prestao s proizvodnjom, a osobito nakon
provedbe koncentracije poduzetnika TD Rovinj i TD Zagreb, u srpnju 1998.
godine. Od tada na mjerodavnom tržištu djeluje samo TD Rovinj, kao jedini
proizvođač i prodavatelj cigareta. Nakon potpunog prestanka uvoza cigareta,
u drugoj polovini 1998. godine, TD Rovinj stječe monopolistički položaj
na tržištu s tržišnim udjelom od 100 posto.

Stoga je Savjet ocijenio da će provedbom koncentracije poduzetnika BAT-a
i TD Zadar, odnosno otvaranjem druge proizvodnje u Republici Hrvatskoj,
doći do jačanja tržišnog natjecanja, kako u proizvodnji, tako i u prodaji
cigareta.

Valja istaći da je Agencija za zaštitu tržišnog natjecanja, u rješenju
o ocjeni dopuštenosti koncentracije poduzetnika TD Rovinj i TD Zagreb,
klasa: UP/I. 030-02/98-01/42, od 6. listopada 1998., predvidjela upravo
takav razvoj događaja. Naime, u tom je rješenju Agencija ocijenila da provedbom
te koncentracije nesumnjivo dolazi do značajnog jačanja vladajućeg položaja
TD Rovinj na tržištu, ali i da to jačanje nije trajno. Ocijenjeno je, naime,
da je to jačanje privremeno, te da će prestati otvaranjem drugih proizvodnji
cigareta u Republici Hrvatskoj, odnosno otvaranjem hrvatskog ulaganjima
novih tržišnih takmaca i uvozu cigareta.

Provedbom koncentracije poduzetnika BAT-a i TD Zadar i pokretanjem proizvodnje
u TD Zadar doći će do jačanja domaće duhanske industrije i domaće duhanske
grane u cjelini.

Naime, provedbom koncentracije poduzetnika BAT-a i TD Zadar doći će
i do jačanja tržišnog natjecanja i u djelatnosti otkupa i primarne prerade
duhana. Tom će se koncentracijom stvoriti mogućnost za opstanak i razvoj
poduzetnika Duhan d.d., posljednjeg, od ukupno četiri, primarna prerađivača
duhana u Republici Hrvatskoj, koji djeluje izvan sustava TD Rovinj. Tom
se poduzetniku, naime, otvara mogućnost prodaje domaćeg duhana BAT-u, odnosno
TD Zadar.

S druge strane, taj će otkup prerađenog i obrađenog duhana, kao i namjeravano
osnivanje pokusnih polja i pokretanje pokusne proizvodnje duhana u Republici
Hrvatskoj, omogućiti održavanje postojeće razine (obujma) uzgoja duhana,
a time i opstanka poljoprivrednih domaćinstava - kooperanata poduzetnika
Duhan d.d. u Podravini i Slavoniji.

Dakle, s obzirom na moguće učinke provedbe koncentracije poduzetnika
BAT-a i TD Zadar, riječ je o koncentraciji poduzetnika koja nije samo dopuštena
u smislu odredaba ZZTN, već je riječ o koncentraciji poduzetnika koja je
čak poželjna sa stanovišta jačanja slobodnog tržišnog natjecanja, jer bi
mogla proizvesti povoljne učinke na mjerodavnom tržištu.

Njenom se provedbom, naime, stvaraju uvjeti za ukidanje učinaka sadašnjeg
monopolističkog položaja koncerna TD Rovinj na tržištu. U tom smislu ova
koncentracija ima pozitivan učinak na gospodarstvo Zadra i Županije zadarske,
na interese potrošača, kao i duhanske grane u cjelini, a osobito na opstanak
poduzetnika Duhana d.d., kao jedinog neovisnog otkupljivača i primarnog
prerađivača duhana i njegovih kooperanata - poljoprivrednih domaćinstava,
uzgajivača duhana u Podravini i Slavoniji.

Njenom se provedbom stvaraju pretpostavke bogatije ponude, asortimana
i natjecanja u cijenama, što sve zajedno, uvažavajući i druge okolnosti
navedene u točki VII. obrazloženja ovog rješenja, odgovara uvjetima razvoja
slobodnog tržišnog natjecanja i interesima potrošača, te povećanju izvoza
cigareta.

Međutim, imajući na umu veliku koncentriranost tržišta proizvodnje i
prodaje cigareta u Republici Hrvatskoj, Savjet je propisao i mjere praćenja
ove koncentracije poduzetnika. Te su mjere utvrđene u točkama III. i IV.
izreke ovog rješenja.

Te mjere omogućuju Agenciji za zaštitu tržišnog natjecanja da intervenira
u svim onim slučajevima kada procijeni da postupci poduzetnika BAT-a, TD
Zadar ili poduzetnika u kojima oni imaju prevladavajući utjecaj idu u pravcu
stjecanja udjela u drugim poduzetnicima, ili u pravcu stvaranja takvih
ugovornih, poslovnih, interesnih i drugih veza s drugim poduzetnicima u
Republici Hrvatskoj, čiji bi mogući učinak, cilj ili posljedica mogli dovesti
do biti narušavanja slobodnog tržišnog natjecanja.

UPUTA O PRAVNOM LIJEKU

Protiv ovog rješenja nezadovoljna stranka može pokrenuti upravni spor
kod Upravnog suda Hrvatske u roku od 30 dana od dana dostavljanja ovog
rješenja.

Klasa: UP/I-030-02/99-01/86
Urbroj: 580-02/99-11
Zagreb, 8. studenoga 1999.

Ravnateljica
**prof. dr. sc. Deša Mlikotin Tomić,** v. r.

Ostalo, NN 46/2000-1069